УФ-м Кавказ Ищхъэрэм зегъэужьынымкIэ и министр Кузнецов Лев
1965 гъэм мэлыжьыхьым и 24-м Москва къалэм къыщалъхуащ. 1983 — 1985 гъэхэм дзэм къулыкъу щищIащ. ИужькIэ Москва дэт финанс институтыр «экономист» IэщIагъэмкIэ къиухащ икIи СССР-м и Внешэкономбанкым, нэхъ иужькIэ коммерческэ организацэ зыбжанэм экономисту щылэжьащ.
2001 гъэм и мазаем ар къэрал къулыкъум пэрыуващ икIи Таймыр (Долгано-Ненецкэ) автономнэ округым и губернатор Хлопонин Александр и япэ къуэдзэу, административнэ округым къэрал мылъкур зехьэнымкIэ и комитетым и унафэщIу лэжьащ. 2002 гъэм и жэпуэгъуэ мазэм Красноярск крайм и губернаторым и япэ къуэдзэ хъуащ. 2003 гъэм и мэкъуауэгъуэ — щэкIуэгъуэ мазэхэм Норильск къалэм и Iэтащхьэм и къалэнхэр игъэзэщIащ, аргуэру къытригъэзэжри, 2003 гъэм и щэкIуэгъуэ мазэм щегъэжьауэ 2007 гъэм и мэкъуауэгъуэм нэсыху Красноярск крайм и губернаторым и япэ къуэдзэу лэжьащ.
2008 — 2010 гъэхэм Кузнецов Лев Якутием фIамыщI къыщыщIэзых икIи зыщэ «Колмар» жэуап зэхэгъэщхьэхукIа зыхь зэгухьэныгъэм и генеральнэ директорщ. 2010 гъэм мазаем и 8-м УФ-м и Президент Медведев Дмитрий къыхилъхьэри, Красноярск крайм Законхэр къыдэзыгъэкI и зэхуэсым и депутатхэм зэдэарэзыуэ ар 2010 гъэм мазаем и 17-м Красноярск крайм и губернаторым и къулыкъум ягъэуващ.
2014 гъэм накъыгъэм и 12-м абы хуагъэфэщащ УФ-м Кавказ Ищхъэрэм зегъэужьынымкIэ и министерствэу щIэуэ къызэрагъэпэщам и унафэщIым и къулыкъур.
